СПИСЪК НА СЪКРАЩЕНИЯТА

ВОИ : Върховна одитна институция

Евростат : Статистическа служба на Европейския съюз

ЕСС : Европейска статистическа система

Кодекс на практиката : Кодекс на европейската статистическа практика

НСИ : Национален статистически институт

ППД : Процедура при прекомерен дефицит

ESAC : Европейски статистически консултативен комитет

ESGAB : Европейски консултативен съвет за статистическо управление

IAC : Структура за вътрешен одит

OLAF : Европейска служба за борба с измамите

КРАТКО ИЗЛОЖЕНИЕ

I. Общественото доверие в статистиката на ЕС е от основно значение в един съюз, в който политическите решения следва да се базират на доказателства, а статистическите данни и извлечените от тях показатели все по- често формират непосредствената основа за взимане на решения.

II. Палатата провери дали Комисията и Евростат са усъвършенствали процеса на изготвяне на надеждни и достоверни европейски статистически данни. За тази цел е необходимо спазването на Кодекса на европейската статистическа практика, който установява стандартите за разработване, изготвяне и разпространение на статистически данни, и изпълнението на Европейската статистическа програма.

III. Извършеният от Палатата одит установи, че изискванията на Кодекса на европейската статистическа практика се изпълняват само частично, а заинтересованите страни, които работят едновременно на ниво ЕС и в държавите членки, все още се затрудняват да го спазват изцяло. Кодексът поставя високи стандарти, но не разполага със солидни механизми за проверка на данните и за принудително налагане на стандартите.

IV. Липсва достатъчно надеждна информация относно степента на прилагане понастоящем на Кодекса в Европейската статистическа система(ЕСС). Предприетите наскоро от Комисията инициативи, целящи да подпомогнат постигането на пълно прилагане на Кодекса, са стъпка в правилната посока, но не са достатъчни, за да решат всички проблеми. Продължава да съществува неяснота относно естеството на задължението за спазване на Кодекса. Не е предложен механизъм за съответна проверка на случаите, при които евентуално съществуват грешки в данните. Липсва и предложение за създаване на независима надзорна структура.

V. Недостатъци в разработването на статистическата програма за периода 2008—2012 г. пречат на нейното утвърждаване като ефективен инструмент за планиране, мониторинг и управленска отговорност. Реорганизирането на статистическите дейности по приоритет с оглед посрещане на новите предизвикателства е по-бавно от очакваното. Проектопрограмата за периода 2013—2017 г. предоставя възможност за реорганизиране на ЕСС и увеличаване на нейната ефикасност и гъвкавост, при условие че системата бъде допълнена от точни цели и целеви нива, определени в годишната програма и проверени чрез процедура на систематично годишно докладване.

VI. Палатата препоръчва да се премине към система за изготвяне на европейски статистически данни, която да гарантира професионална независимост, достатъчно ресурси и добър надзор, включително санкции в случаите, когато стандартите за качество не са спазени.

ВЪВЕДЕНИЕ

ОБЩЕСТВЕНО ДОВЕРИЕ В ЕВРОПЕЙСКАТА СТАТИСТИКА

1. Надеждните и достоверни статистически данни са от изключителна важност при изпълнението на задачите, възложени на Европейския съюз. В почти всички области статистиката е необходима за формулирането, прилагането, мониторинга и оценяването на политиките, заложени в Договорите, както и при събирането и разходването на средства от ЕС. Все повече европейски политики се базират пряко на статистиката, а статистическите показатели се използват все по-често като основа за политически решения или санкции.

2. Общественото доверие в европейската статистика не може да се приема за даденост. Още преди неотдавнашната световна икономическа криза, публикуваният през април 2008 г. доклад [1] на Комисията установява, че делът на гражданите, които посочват, че нямат доверие в икономическата статистика (45 %), е почти равен на дела на тези, които им се доверяват (46 %).

3. През 2005 г. и 2010 г. Европейският съвет отправи призиви за подобряване на качеството на европейската статистика с оглед подобряване на икономическото управление на ЕС [2]. През 2005 г. Съветът заключава inter alia, че следва да се акцентира върху развитието на оперативния капацитет, възможността за мониторинг, независимостта и управленската отговорност на Евростат.

РЕГУЛАТОРНА РАМКА ЗА ИЗГОТВЯНЕ НА ЕВРОПЕЙСКИ СТАТИСТИЧЕСКИ ДАННИ

4. Член 338 от ДФЕС постановява, че изготвянето на статистически данни става при зачитане на безпристрастността, надеждността, обективността, научната независимост, рентабилността и поверителността на статистическата информация. Освен това то не трябва да води до прекалени разходи за икономическите оператори.

5. Регламентът относно европейската статистика [3] дефинира принципите, постановени в Договора, и разглежда въпроси на статистическото управление, изготвянето и разпространението на европейската статистика.

6. Бившият Статистически програмен комитет [4] приема Кодекс на европейската статистическа практика [5] (наричан по-нататък "Кодекс на практиката" или "Кодекс") на 24 февруари 2005 г. Кодексът предоставя допълнителни указания относно разработването, изготвянето и разпространението на европейските статистически данни съгласно статистическите принципи, установени в Регламента относно европейската статистика.

7. Петгодишната Европейска статистическа програма определя приоритетите и очертава основните области и цели, засягащи разработването, изготвянето и разпространението на европейските статистически данни. В текущата програма за периода 2008—2012 г. [6] са планирани разходи от 274 милиона евро.

ЕВРОПЕЙСКА СТАТИСТИЧЕСКА СИСТЕМА

8. Европейските статистически данни се разработват, изготвят и разпространяват в рамките на Европейската статистическа система (ЕСС). Регламентът относно европейската статистика определя ЕСС като партньорство между статистическия орган на ЕС и националните статистически институти (НСИ).

9. НСИ носят отговорност за координирането на национално равнище на всички дейности по разработването, изготвянето и разпространението на европейските статистически данни. НСИ и другите национални органи, които имат задължения по отношение на европейските статистически данни, могат да получават безвъзмездно финансиране от бюджета на ЕС без предварителна покана за офертни предложения.

10. Комитетът на Европейската статистическа система (наричан по-нататък "Комитет на ЕСС") предоставя професионални насоки на ЕСС. Комитетът се състои от представители на НСИ и наред с другите си задачи разглежда законодателни предложения в областта на статистиката, изготвени от Евростат.

ЕВРОСТАТ — СТАТИСТИЧЕСКАТА СЛУЖБА НА ЕВРОПЕЙСКИЯ СЪЮЗ

11. Статистическата служба на Европейския съюз (наричана по-нататък "Евростат") е статистическият орган на ЕС. Седалището на Службата е в Люксембург. Евростат е генерална дирекция на Комисията и разполага с "техническа автономност" [7] при избора на научни техники, дефиниции и методологии. В правните документи статистическата служба на ЕС е наричана "Комисията (Евростат)" [8]. Тази формулировка има за цел да покаже, че Евростат има ясно определена отговорност въпреки факта, че е част от Комисията.

12. Основната роля на Евростат е да обработва и публикува сравними статистически данни на европейско ниво. Обикновено Евростат не извършва събиране на самите данни — това правят статистическите органи в държавите членки. Те проверяват и анализират националните данни и ги изпращат на Евростат, който ги консолидира с оглед осигуряването на тяхната сравнимост.

13. Броят на служителите на Евростат е стабилен през последните години. Към 1 януари 2012 г. общият брой на служителите е 794. По оценка на Евростат на национално ниво в ЕСС като цяло най-малко 50000 служители участват в изготвянето на европейска статистика.

14. Бюджетните кредити за поемане на задължения, отпуснати на Евростат [9], през 2011 г. възлизат на 92,9 милиона евро. Средният годишен размер на средствата за периода 2003—2010 г. е 89,5 милиона евро с максимална стойност през 2005 г., когато службата Евростат е разполагала със 107,2 милиона евро.

ОБХВАТ И ПОДХОД НА ОДИТА

15. Основната цел на одита беше да се провери дали Комисията и Евростат са подобрили процеса на изготвяне на надеждна и достоверна европейска статистика. Това зависи от прилагането на Кодекса на практиката и от управлението на Европейската статистическа програма. Одитът разгледа следните два въпроса:

а) Предприели ли са Комисията и Евростат всички необходими действия, за да изпълнят съответните си отговорности за осъществяване на прилагането на Кодекса на практиката в цялата Европейската статистическа система?

б) Добре ли управлява Евростат многогодишната статистическа програма като инструмент за подобряване на изготвянето на европейска статистика?

16. Одитът разгледа и приноса на Европейския консултативен съвет за статистическо управление (ESGAB) [10] и Европейския статистически консултативен комитет (ESAC) [11] за процеса на получаване на надеждни и достоверни европейски статистически данни.

17. Одитът се съсредоточи върху прилагането на Кодекса на практиката и управлението на Европейската статистическа програма при процеса на изготвяне на европейска статистика. Не беше проверена надеждността на конкретните статистически продукти и услуги. По-голямата част от одитната дейност беше извършена от май до декември 2011 г., а до юни 2012 г. бяха извършвани някои дейности по актуализацията.

18. Одитната дейност включи интервюта със служителите на Евростат, проверка на наличната в Евростат документация и на получените от службата отговори на подробен въпросник, информационни посещения на субекти, заинтересовани от дейността на Евростат във и извън Комисията, следене на заседанията на Комитета на ЕСС. Беше проведена и проверка на извадка от предварителни и последващи контроли, извършвани от отдела за финансово управление на Евростат и свързани с изплащането на безвъзмездни помощи, както и на извадка от процедури за възлагане на обществени поръчки.

КОНСТАТАЦИИ И ОЦЕНКИ

ПРИЛАГАНЕ НА КОДЕКСА НА ЕВРОПЕЙСКАТА СТАТИСТИЧЕСКА ПРАКТИКА

19. При одита беше установено, че Кодексът се спазва само частично, а пълното му прилагане все още затруднява участниците както на европейско ниво, така и в държавите членки. Палатата провери:

а) какви мерки са предприети след 2005 г. и какви са причините за забавянията и трудностите,

б) дали използваните инструменти за оценка на прилагането на Кодекса са подходящи,

в) дали последните инициативи на Комисията са достатъчни и задоволителни.

ДЕЙСТВИЯТА, ПРЕДПРИЕТИ ОТ КОМИСИЯТА И ЕВРОСТАТ ОТ 2005 Г. НАСАМ, НЕ СА ДОСТАТЪЧНИ ЗА ПОСТИГАНЕ НА ПЪЛНО ПРИЛАГАНЕ НА КОДЕКСА

КОДЕКСЪТ НА ПРАКТИКАТА ПОСТАВЯ ВИСОКИ СТАНДАРТИ

20. Кодексът на практиката [12] определя стандартите за разработване, изготвяне и разпространение на европейска статистика. Кодексът е разработен в отговор на искане от Съвета, отправено през юни 2004 г. [13] след проблеми с данните за държавния дълг и дефицит на Гърция [14].

21. Кодексът на практиката следва да гарантира, че европейската статистика отговаря на нуждите на потребителите, като осигурява ефикасен производствен процес в достойна за доверие институционална среда, като се гарантира професионална независимост. Той съдържа 15 принципа, които обхващат не само институционалната среда, но и статистическите процеси и статистическите продукти и услуги (вж. каре 1). Всеки принцип съдържа от три до девет показателя за добра практика, чрез които следва да се установи до каква степен принципът се спазва.

КАРЕ 1

ПРИНЦИПИ, ЗАЛОЖЕНИ В КОДЕКСА НА ПРАКТИКАТА

Източник: Европейска сметна палата.

Кодекс на практиката — 15 принципа |

Институционална среда | 1 Професионална независимост Професионалната независимост гарантира надеждност |

2 Мандат за събиране на данни Ясен мандат, определен със закон, който позволява събирането на информация |

3 Адекватност на ресурсите Достатъчни ресурси за посрещане на нуждите от статистическа информация |

4 Ангажимент за осигуряване на качеството Постоянно усъвършенстване на качеството на процесите и продуктите |

5 Статистическа тайна Гарантиранe на личната неприкосновеност на субектите, които предоставят данни |

6 Безпристрастност и обективност Зачитане на научната независимост и равнопоставеност на потребителите |

Статистически процеси | 7 Обоснована методология Подходящи инструменти и експертен опит |

8 Подходящи статистически процедури Подходящи процедури, прилагани от събирането на данните до валидирането на данните |

9 Умерена натовареност на респондентите Наблюдение и намаляване на натовареността на респондентите |

10 Ефективност на разходите Наблюдение на усвояването на ресурсите и въвеждане на подобрения |

Статистически продукти | 11 Приложимост Посрещане на нуждите на потребителите и мониторинг на тяхната удовлетвореност |

12 Точност и надеждност Точно и надеждно отразяване на действителността |

13 Навременност и точност на представяне Изпълнение на стандартите за навременна публикация на статистически данни |

14 Съгласуваност и сравнимост Статистиката е вътрешно съгласувана, сравнима във времето и съпоставима между отделните региони и държави |

15 Достъпност и яснота Ясно представяне, подходящо разпространение и достъп на безпристрастна основа |

22. Европейският консултативен съвет за статистическо управление (ESGAB) е орган, съставен от експерти на високо ниво, и натоварен със задачата да извършва независим преглед на Евростат и на ЕСС като цяло по отношение на прилагането на Кодекса на практиката (вж. каре 2). До момента ESGAB се фокусира върху три [15] от 15-те принципа на Кодекса и докладва [16], че е постигнат напредък при прилагането на Кодекса, но скоростта на този напредък не отговаря на очакванията.

КАРЕ 2

ЕВРОПЕЙСКИ КОНСУЛТАТИВЕН СЪВЕТ ЗА СТАТИСТИЧЕСКО УПРАВЛЕНИЕ (ESGAB)

Оценка на прилагането на Кодекса на практиката

ESGAB е създаден през 2009 г. с основна задача да се отчита пред Европейския парламент и Съвета относно прилагането на Кодекса на практиката, "доколкото същият се отнася за Комисията (Евростат)", както и да прави "оценка на прилагането на кодекса за дейността в европейската статистическа система като цяло" (вж. член 2 от Решението за създаване на ESGAB). ESGAB има консултативна роля и няма надзорни правомощия.

Членовете на консултативния съвет (седем на брой) се избират от средите на експерти, притежаващи изключително висока компетентност в областта на статистиката. Те изпълняват задълженията си в лично качество и са независими. Членовете на ESGAB не получават възнаграждение, тъй като повечето от тях упражняват професионална дейност. Евростат осигурява на ESGAB секретар на пълно работно време, който е длъжен да действа според указанията на консултативния съвет и независимо от Комисията. Евростат има статут на наблюдател и обикновено се представлява на заседанията от своя генерален директор или заместник генерален директор.

ESGAB заседава за пръв път през март 2009 г., организира шест или седем срещи годишно и публикува своя най-скорошен годишен доклад през декември 2011 г.

Източник: Европейска сметна палата.

23. През септември 2011 г. Комитетът на ЕСС [17] одобри някои промени в Кодекса на практиката. Фигура 1 представя обобщено развитието на Кодекса.

ФИГУРА 1

ЕТАПИ В РАЗВИТИЕТО НА КОДЕКСА НА ПРАКТИКАТА

+++++ TIFF +++++

Източник: Европейска сметна палата.

КОМИСИЯТА ДЕЙСТВА БАВНО ЗА УБЕЖДАВАНЕ НА ПРАВИТЕЛСТВАТА НА ДЪРЖАВИТЕ ЧЛЕНКИ ДА ПРИЛАГАТ КОДЕКСА

24. През май 2005 г. Комисията препоръчва [18] на държавите членки да следят за спазването на принципите на Кодекса от страна на своите статистически органи и да гарантират, че статистическите служби разполагат с необходимите ресурси и професионална организация за изготвяне на европейска статистика, като спазват принципите на независимост, почтеност и управленска отговорност. Освен това от държавите членки беше поискано да предоставят необходимата информация, за да позволят на Комисията да наблюдава спазването на Кодекса [19].

25. Едва през 2011 г. Комисията съобщава [20], че ще предложи на държавите членки да поемат официален ангажимент, въз основа на Кодекса на добрите практики, да предприемат всички необходими мерки за запазване на доверието в техните статистики и за мониторинг на изпълнението на Кодекса посредством т.нар. "ангажимент във връзка с доверието в статистиката" (вж. точки 60—64).

В ДОКЛАДА НА КОМИСИЯТА ОТ 2008 Г. НЕ Е ОТБЕЛЯЗАН ФАКТЪТ, ЧЕ КАТО ЦЯЛО ПРОФЕСИОНАЛНАТА НЕЗАВИСИМОСТ НЕ Е ГАРАНТИРАНА В ЕСС

26. След обнародването на Кодекса на практиката, Комисията и Евростат полагат усилия за насърчаване на неговото прилагане посредством сътрудничество със и подпомагане на националните статистически институти (НСИ). За тази цел Евростат организира партньорски проверки, проведени в 31 НСИ на държавите членки на ЕС и ЕАСТ [21] и в Евростат в периода от 2006 г. до началото на 2008 г.

27. Тези партньорски проверки засягат само НСИ и тяхната координационна функция в националните статистически системи и се концентрират върху показателите от Кодекса, които са свързани с институционалната среда. В таблица 1 са показани резултатите от тези проверки. При тях не се разглежда дали НСИ спазват показателите от Кодекса, свързани със статистическите процеси. Повечето показатели относно статистическите продукти и услуги също не са разгледани. Въпреки това докладите от партньорските проверки посочват списък с мерки за усъвършенстване, които засягат всички принципи на Кодекса. Мерките, насочени към статистическите процеси и продукти и услуги, се базират изцяло на резултатите от самооценките на НСИ.

ТАБЛИЦА 1

Резултати от партньорските проверки от 2006 до началото на 2008 г. [221]

Източник: Европейска сметна палата въз основа на докладите от партньорските проверки.

НСИ | Показателите са "до голяма степен изпълнени" или "изцяло изпълнени" | Показателите са "частично изпълнени" | Показателите "не са изпълнени" |

НСИ, които са изпълнили всички показатели

Австрия | 35 | 0 | 0 |

Финландия | 35 | 0 | 0 |

Норвегия | 35 | 0 | 0 |

Швеция | 35 | 0 | 0 |

Обединено кралство | 35 | 0 | 0 |

НСИ, които частично са изпълнили някои от показателите

Чешка република | 33 | 2 | 0 |

Дания | 33 | 2 | 0 |

Франция | 33 | 2 | 0 |

Италия | 33 | 2 | 0 |

Литва | 33 | 2 | 0 |

Португалия | 33 | 2 | 0 |

Словакия | 33 | 2 | 0 |

Испания | 33 | 2 | 0 |

Нидерландия | 32 | 3 | 0 |

Полша | 32 | 3 | 0 |

Словения | 32 | 3 | 0 |

Швейцария | 32 | 3 | 0 |

Германия | 31 | 4 | 0 |

Ирландия | 31 | 4 | 0 |

Унгария | 29 | 6 | 0 |

Латвия | 29 | 6 | 0 |

Румъния | 29 | 6 | 0 |

Естония | 26 | 9 | 0 |

Гърция | 26 | 9 | 0 |

Люксембург | 24 | 11 | 0 |

НСИ, които не са изпълнили някои показатели

България | 27 | 7 | 1 |

Лихтенщайн | 27 | 7 | 1 |

Малта | 23 | 11 | 1 |

Исландия | 28 | 5 | 2 |

Кипър | 25 | 8 | 2 |

Белгия | 24 | 9 | 2 |

28. Въз основа на резултатите от партньорските проверки между членовете на ЕСС през октомври 2008 г. Комисията изготвя доклад относно прилагането на Кодекса [22] и заключава, че "подходът на саморегулация работи доста добре". Докладът подчертава необходимостта от предприемане на по-нататъшни действия, но по отношение на професионалната независимост и обективността посочва, че: "независимостта спрямо политически и други външни влияния при изготвянето и разпространяването на европейска статистическа информация и обективният избор на методите, източниците и техниките, изглежда, че са гарантирани на практика в цялата ЕСС". Последващите събития обаче, докладвани от Комисията през януари 2010 г. [23], показват, че това на практика това не е така.

29. По отношение на принципа на професионалната независимост през 2011 г. ESGAB отбелязва в своя годишен доклад, че от 2009 г. насам законите за статистиката се модернизират и прозрачността се подобрява в много държави, но професионалната независимост не е гарантирана в ЕСС като цяло. Подробности от доклада в подкрепа на тази оценка са представени в каре 3.

КАРЕ 3

КОНСТАТАЦИИ НА ESGAB ВЪВ ВРЪЗКА С ПРОФЕСИОНАЛНАТА НЕЗАВИСИМОСТ

Половината от членовете на Европейската статистическа система смятат, че тяхната институционална среда не налага ограничения на принципа на професионалната независимост.

В четири държави — Германия, Гърция, Латвия и Швейцария — се наблюдават трудности при модернизирането на законите в областта на статистиката, или при тяхното прилагане.

ESGAB отбелязва, че три държави — Дания, Полша и Румъния — не разполагат с конкретни планове за модернизиране на законите в областта на статистиката, въпреки че прилаганото понастоящем законодателство не съответства напълно на Кодекса.

В осем държави процесът на вземане на решения, свързан с отпускането на средства, се оценява като застрашаващ професионалната независимост.

ESGAB отбелязва, че в няколко случая неотдавна ръководителите на НСИ са били сменени след проведени избори.

В единадесет държави правилата за назначаване и освобождаване от длъжност на висшето ръководство се оценяват като подходящи. В осем държави обаче се наблюдават неясноти или практическото приложение на правилата се оценява като незадоволително.

Източник: Годишен доклад на ESGAB, стр. 7 и 8.

ПОНАСТОЯЩЕМ ЕВРОСТАТ ИЗВЪРШВА МОНИТОРИНГ НА ОТЧИТАНЕТО НА НСИ ОТНОСНО МЕРКИТЕ ЗА УСЪВЪРШЕНСТВАНЕ, НО НЕ ПРОВЕРЯВА ТЯХНОТО ИЗПЪЛНЕНИЕ

30. След проведените партньорски проверки през 2006—2008 г., Евростат наблюдава изпълнението на мерките за усъвършенстване, приети от НСИ като резултат от проверките [24]. Мониторингът на Евростат се основава на отговорите на НСИ на годишните въпросници. 191 мерки вече са били завършени преди стартирането на наблюдението през 2008 г., а 677 са в процес на изпълнение. Към март 2011 г. [25] 273 мерки [26] все още не са завършени. Фигура 2 показва напредъка в изпълнението на мерките за усъвършенстване, провеждани от НСИ. Подробна информация относно етапите на изпълнение е изложена в приложението.

31. Евростат не разполага с данни за реалния краен резултат от някои мерки, отбелязани като "завършени" от НСИ, тъй като не са били предоставени допълнителни подробности или обяснения. Освен това НСИ докладват, че 116 мерки са "в процес на изпълнение без конкретен срок", което затруднява оценяването на напредъка.

32. За много НСИ са изминали пет или повече години от извършването на партньорската проверка. Заключенията относно актуалното състояние на изпълнението на Кодекса на практиката, които се базират единствено на докладите за напредъка на мерките за усъвършенстване, съгласувани при партньорската проверка, не са надеждни.

ФИГУРА 2

ИЗПЪЛНЕНИЕ НА МЕРКИТЕ ЗА УСЪВЪРШЕНСТВАНЕ СЪГЛАСНО ДОКЛАДИТЕ ОТ 2008 Г. НАСАМ

+++++ TIFF +++++

Източник: Евростат. Общият брой на неизпълнените мерки не включва две нови мерки, определени през 2011 г.

САМАТА КОМИСИЯ ВСЕ ОЩЕ НЕ СПАЗВА НАПЪЛНО КОДЕКСА НА ПРАКТИКАТА

33. В своята препоръка от 25 май 2005 г. Комисията се ангажира да гарантира, че Евростат ще спазва принципите на Кодекса, както и че Евростат ще разполага с необходимите ресурси и професионална организация за изготвяне на европейска статистика по начин, който осигурява независимост, почтеност и управленска отговорност.

РЕШЕНИЕТО НА КОМИСИЯТА ОТ 1997 Г. ОТНОСНО РОЛЯТА НА ЕВРОСТАТ НЕ СЪОТВЕТСТВА НА КОДЕКСА, НИТО НА РЕГЛАМЕНТА ОТНОСНО ЕВРОПЕЙСКАТА СТАТИСТИКА

34. През април 2011 г. Комисията обяви намерението си да измени своето решение от 1997 г. относно ролята на Евростат [27]. Решението от 1997 г. не съответства напълно на принципите, въведени с Кодекса на практиката през 2005 г. По-специално, никъде не е упоменат принципът на професионална независимост (принцип 1 от Кодекса). Решението на Комисията предоставя на Евростат само "техническа автономност". Не се изяснява ролята на генералния директор на Евростат, нито значението на званието "главен статистик на Европейския съюз", както той е наричан през последните години.

35. Освен това решението от 1997 г. не е съгласувано с Регламента относно европейската статистика от 2009 г. Член 6 от регламента от 2009 г. определя, че само Евростат носи отговорност за разработване, изготвяне и разпространяване на европейски статистически данни. В противовес с това в член 6 от решението на Комисията се посочва, че Комисията може да реши да възложи на други нейни служби освен Евростат да участват в производството на европейска статистическа информация за такива дейности и в такава степен, каквито тя сама определи. В резултат на това, въпреки че на Евростат е възложена цялата отговорност за изготвянето на статистика, други генерални дирекции също произвеждат такава информация.

НЕЗАВИСИМОСТТА НА ЕВРОСТАТ Е ОПРЕДЕЛЕНА ПО-НЕЯСНО ОТ НЕЗАВИСИМОСТТА НА OLAF

36. При одита беше направено сравнение между статута на Евростат, определен от Комисията, и статута на Европейската служба за борба с измамите (OLAF). Както и Евростат, OLAF е генерална дирекция на Комисията, но която се очаква да действа при пълна независимост при изпълнението на своите задачи.

37. За разлика от Решението на Комисията относно Евростат от 1997 г., Решението на Комисията относно OLAF от 1999 г. [28] съдържа подробни разпоредби в защита на оперативната независимост на Службата и на нейния генерален директор, и по-специално:

а) изрично задължение на генералния директор да не търси или приема инструкции от страна на Комисията, нито от страна на което и да е правителство или друга институция или орган;

б) надзорен комитет, който да защитава Службата от неправомерна намеса;

в) генералният директор има мандат с фиксиран срок, който може да бъде подновяван;

г) процес на подбор, който изисква положително становище от надзорния комитет по отношение на квалификацията на кандидатите за генерален директор, включени в краткия списък;

д) одобрение от Европейския парламент и Съвета преди Комисията да назначи генералния директор.

ПРЕДПРИЕТИ СА ПРАКТИЧЕСКИ СТЪПКИ ЗА ОСИГУРЯВАНЕ НА ПРОФЕСИОНАЛНАТА НЕЗАВИСИМОСТ НА ЕВРОСТАТ, НО ПРЕДСТОЯЩОТО НОВО РЕШЕНИЕ НА КОМИСИЯТА ОТНОСНО РОЛЯТА НА ЕВРОСТАТ СЛЕДВА ДА ЗАТВЪРДИ ТОЗИ НАПРЕДЪК

38. На практика Комисията е предприела стъпки за по-добро гарантиране на професионалната независимост на Евростат. По-специално, настоящият генерален директор е назначен през 2008 г. след процедура, отворена за външни кандидати. Комисията е отворила за външни кандидати също и неотдавнашните процедури за назначаване на директори в Евростат.

39. Този напредък обаче ще остане несигурен, докато не се заложат ясни правила в съответните правни разпоредби. Освен ако бъдещото решение относно ролята на Евростат не постанови друго, Комисията си запазва правото да назначава служители във висшето ръководство (генерален директор и директори) на Евростат чрез прехвърляне на длъжностни лица с ръководни функции от други позиции в Комисията без предварително публикуване на обявление за свободно работно място.

40. Освен това фактът, че значителна част от оперативните бюджетни кредити на Евростат се предоставят чрез вторично оправомощаване от други генерални дирекции на Комисията [29] противоречи на принцип 1 (професионална независимост) и принцип 3 (адекватност на ресурсите) от Кодекса на практиката, тъй като това прави службата Евростат отчасти финансово зависима от други служби на Комисията.

41. През юни 2012 г. все още не е взето решение дали Евростат и/или други генерални дирекции ще имат задачата да извършват разследвания за установяване на грешни данни за дефицита и дълга с оглед налагане на глоби [30].

СЛУЖБАТА ЕВРОСТАТ ВСЕ ОЩЕ НЕ Е ПРЕОДОЛЯЛА СОБСТВЕНИТЕ СИ ПРОБЛЕМИ ПРИ ИЗПЪЛНЕНИЕТО НА КОДЕКСА

42. Съгласно вътрешните доклади на Евростат до ESGAB, към март 2011 г. 27 от 69-те мерки за усъвършенстване, договорени в доклада от партньорската проверка от 2007 г. [31], все още не са завършени. Подробна информация е показана в таблица 2, която представя и общ преглед на изпълнението на препоръките, отправени от ESGAB от 2009 г. насам.

ТАБЛИЦА 2

ИЗПЪЛНЕНИЕ НА МЕРКИТЕ ЗА УСЪВЪРШЕНСТВАНЕ ОТ СТРАНА НА ЕВРОСТАТ (КЪМ МАРТ 2011 Г.)

Източник: Информация, предоставена от Евростат на ESGAB.

Етап на изпълнение съгласно докладите на Евростат | Брой мерки, съгласувани при партньорската проверка през 2007 г. | Брой препоръки на ESGAB, изразени в докладите от 2009 и 2010 г. |

Изпълнение до март 2009 г.

(1)Завършени мерки | 35 | |

Изпълнение от април 2009 г. насам

Изпълнени мерки

Завършени мерки | 3 | 5 |

Не се планира по-нататъшна дейност по дадения въпрос | 3 | 0 |

Въпросът вече не е актуален | 1 | 0 |

(2)Общо изпълнени мерки | 7 | 5 |

Мерки в процес на изпълнение

Дейността е текуща без конкретен срок | 10 | 15 |

Дейността напредва според предвиденото и крайният срок още не е настъпил | 10 | 4 |

Закъснения в Евростат | 3 | 0 |

По-нататъшният напредък зависи от органи извън Евростат | 2 | 0 |

Дейността е включена в нова мярка | 1 | 0 |

Липса на ясно становище относно етапа на изпълнение | 1 | 0 |

(3)Общо мерки в процес на изпълнение | 27 | 19 |

ОБЩ СБОР (1+2+3) | 69 | 24 |

43. Одитът установи, че Евростат среща затруднения при пълното спазване на принцип 6 от Кодекса (безпристрастност и обективност) по отношение на равния достъп на потребителите до данните. Съществуват изключения от спазването на Кодекса и принципа на безпристрастност, по-специално във връзка с процедурата при прекомерен дефицит (ПДД) [32], при която графикът за споделяне на информация в Комисията не е съгласуван с документа на Евростат "Протокол за справедлив достъп на потребителите до данните на Евростат" [33].

44. По отношение на другите генерални дирекции на Комисията Евростат все още не е преодолял един проблем, установен в доклада от партньорската проверка през 2007 г. [34] — тези служби извършват самостоятелно събиране на данни, когато считат, че Евростат може да не отговори на техните искания. Липсата на координация в статистическата дейност между отделните генерални дирекции и Евростат е отбелязана от Евростат и е приета от централните служби на Комисията през 2010 г. за всеобщ критичен риск, а през 2011 г. са стартирани редица мерки за неговото преодоляване.

ОЦЕНКАТА НА ПРИЛАГАНЕТО НА КОДЕКСА НА ПРАКТИКАТА В ЦЯЛАТА ЕСС ИЗИСКВА ПО-ДОБРА ИНФОРМАЦИЯ

РЕГЛАМЕНТЪТ ОТНОСНО ЕВРОПЕЙСКАТА СТАТИСТИКА НЕ ПРЕДВИЖДА ПРОЦЕДУРИ ЗА ПРОВЕРКА НА СПАЗВАНЕТО НА КОДЕКСА НА ПРАКТИКАТА

45. Очаква се партньорите в ЕСС да си сътрудничат добросъвестно. Регламентът относно европейската статистика не предвижда процедури, чрез които да се проверява дали принципите на Кодекса се спазват. Процедурата при прекомерен дефицит (ПДД) е единствената статистическа област, в която законодателят оправомощава и задължава Евростат да извършва проверки на място в държавите членки [35]﻿.

ПРИ ПАРТНЬОРСКИТЕ ПРОВЕРКИ Е НЕОБХОДИМ ИНТЕГРИРАН ПОДХОД

46. Партньорските проверки остават най-важният инструмент за оценка на прилагането на Кодекса от Евростат и НСИ. През 2013 г. се предвижда извършването на още един кръг от партньорски проверки, но към юни 2012 г. все още не беше взето решение къде и как ще бъдат стартирани те. Тези проверки ще трябва да се насочат към принципите, които досега не са били обхванати напълно (вж. таблица 3).

47. Партньорските проверки от 2006—2008 г. следват обща методология, която се концентрира върху частта на Кодекса, засягаща "институционалната среда". Другите принципи са обхванати единствено от самооценки. През 2011 г. експертната група "Насърчаване на качеството" изготвя Рамка за осигуряване на качество (QAF), свързана със статистическите процеси и продукти. Рамката определя възможните дейности/методи/инструменти, чрез които да се предоставят насоки, както и доказателства, за изпълнението на показателите от Кодекса. Комитетът на ЕСС все още не е взел решение как да бъде използвана Рамката.

ТАБЛИЦА 3

РАЗГЛЕДАНИ ЛИ СА 15-ТЕ ПРИНЦИПА НА КОДЕКСА?

Източник: Европейска сметна палата.

( √ = разгледан)

Принципи от Кодекса на практиката, приет през 2005 г. | Самооценки 2005/2006 г. | Партньорски проверки 2006/2008 г. | Планове за действие 2007/2008 г. | Мониторинг на плановете за действие от 2008 г. насам | Годишни оценки на ESGAB от 2009 г. насам |

Институционална среда | 1.Професионална независимост | √ | √ | √ | √ | √ |

2.Мандат за събиране на данни | √ | √ | √ | √ | X |

3.Адекватност на ресурсите | √ | √ | √ | √ | √ |

4.Ангажимент за осигуряване на качеството | √ | √ | √ | √ | √ |

5.Статистическа тайна | √ | √ | √ | √ | X |

6.Безпристрастност и обективност | √ | √ | √ | √ | X |

Статистически процеси | 7.Обоснована методология | √ | X | √ | √ | X |

8.Подходящи статистически процедури | √ | X | √ | √ | X |

9.Умерена натовареност на респондентите | √ | X | √ | √ | X |

10.Ефективност на разходите | √ | X | √ | √ | X |

Статистически продукти | 11.Приложимост | √ | X | √ | √ | X |

12.Точност и надеждност | √ | X | √ | √ | X |

13.Навременност и точност на представяне | √ | X | √ | √ | X |

14.Съгласуваност и сравнимост | √ | X | √ | √ | X |

15.Достъпност и яснота | √ | √ | √ | √ | X |

48. Другите органи, изготвящи статистически данни (например регионални статистически служби) или органи, които предоставят административни данни за целите на статистическото отчитане (например министерства на финансите), не са обхванати от първия кръг партньорски проверки (вж. фигура 3) и ще бъдат включени при следващите проверки.

49. Провеждането само на хоризонтални проверки в рамките на дадена организация не позволява да се установи дали системата функционира по един и същи начин във всички области на статистиката, в които работи даден НСИ. Тъй като съществуват над 100 области на статистиката, не е възможно всички те да бъдат обхванати от една проверка. Възможно решение е провеждането на поетапни партньорски проверки, които всяка година да разглеждат ограничен брой конкретни области. Евростат вече има известен опит в организирането на такива проверки в рамките на своята дейност по оценяване, въпреки че те не могат да бъдат сравнявани пряко по обхват и подход.

ФИГУРА 3

ОБХВАТ НА ПАРТНЬОРСКИТЕ ПРОВЕРКИ, ИЗВЪРШЕНИ В ПЕРИОДА 2006—2008 Г.

+++++ TIFF +++++

Източник: Европейска сметна палата.

50. В първия кръг от партньорски проверки екипите се състоят от трима членове, обикновено двама от НСИ и един от Евростат. ESGAB препоръчва [36] партньорските проверки да бъдат извършвани от автономни екипи, а новите проверки да бъдат по-опростени и стандартизирани от предишните. Включването на проверяващи извън ЕСС ще засили независимостта и надеждността на проверките.

ESGAB ПОЛУЧАВА ИНФОРМАЦИЯ ОТ ДЪРЖАВИТЕ ЧЛЕНКИ НА ДОБРОВОЛНА ОСНОВА

51. Решението за създаване на ESGAB не посочва по какъв начин той следва да получава фактическата база за изготвяне на своите годишни оценки на изпълнението на Кодекса. Като взема предвид годишните мониторингови доклади на Евростат, ESGAB е разработил свои инструменти за събиране на допълнителна информация. Той изпраща въпросници до НСИ и заинтересованите страни, покани за кратки дискусии на представители на висшето ръководство на НСИ ("разговори с националните органи"), и писма до правителствата на държавите членки с искане за повече информация относно прилагането на Кодекса.

52. В своя доклад от 2011 г. ESGAB подчертава, че съществуват трудности при получаването на информация относно практическото изпълнение на Кодекса. При настоящите правила и предвид ограничените ресурси (вж. каре 2) обхватът на мониторинга, извършван от ESGAB, очевидно ще остане ограничен.

ПОСЛЕДНИТЕ ИНИЦИАТИВИ НА КОМИСИЯТА СА СТЪПКА В ПРАВИЛНАТА ПОСОКА, НО НЕ СА НАСОЧЕНИ КЪМ ВСИЧКИ ПРОБЛЕМНИ ВЪПРОСИ

53. През април 2011 г. Комисията публикува съобщение, озаглавено "Към стабилно управление на качеството на европейската статистика" [37]. Целта на съобщението е да изложи поуките, извлечени от финансовата криза. Комисията обявява намерението си да въведе "превантивен подход за проверка на статистическите данни за публичните финанси" и да засили допълнително управлението на ЕСС чрез серия от предложения.

ПРЕВАНТИВНИЯТ ПОДХОД ЗА ПРОВЕРКА НА СТАТИСТИЧЕСКИТЕ ДАННИ ЗА ПУБЛИЧНИТЕ ФИНАНСИ (ППД) Е СТАРТИРАН ПРЕЗ 2011 Г.

54. Регламентът относно прилагането на Протокола за процедурата при прекомерен дефицит изисква Евростат да извършва редовни "посещения за водене на разговори" в държавите членки, както и евентуални "методологически посещения". След установяването на слабостите в статистическите данни за бюджетния дефицит и дълга на Гърция [38], през юли 2010 г. правомощията на Евростат са разширени [39].

55. За методологическите посещения на Евростат са предоставени правомощия, подобни на правомощията за извършване на одит, които му позволяват да извършва проверки на отчетите, свързани с докладваните от държавите членки данни. Тези правомощия обаче могат да се използват само в изключителни случаи, когато ясно са установени значителни рискове или проблеми по отношение на качеството на данните, обявени от държавите членки. Към момента тези правомощия са използвани единствено при оценката на качеството на статистическите данни бюджетния дефицит и дълга на Гърция.

56. С цел преодоляване на ограниченията, наложени от изключителния характер на методологическите посещения, през 2011 г. Евростат започва да извършва нов вид посещения, т.нар. "посещения за провеждане на разговори нагоре по веригата" в допълнение на стандартните посещения за провеждане на разговори. Посещенията "нагоре по веригата" са насочени конкретно към органите, които изготвят отчетите, свързани с докладваните от държавите членки данни.

57. Евростат е изправен пред двойното предизвикателство за повишаване както на броя, така и на качеството на извършваните посещения за провеждане на разговори. Подобряването на качеството неизбежно предполага по-дълги посещения. Таблица 4 показва, че броят на тези посещения се е увеличил значително през 2011 г. Към момента на одита обаче не беше възможно да се оцени качеството на посещенията за провеждане на разговори "нагоре по веригата" и сътрудничеството на съответните органи на държавите членки, тъй като докладите от тези посещение все още не бяха на разположение.

58. След проведена вътрешна реорганизация, от 1 януари 2012 г. работата на една дирекция на Евростат от около 50 служители (формирана след вътрешно преназначение) се посвещава изцяло на държавната финансова статистика. От държавите членки се очаква доброволно да предоставят помощ от експерти в областта на съответното национално счетоводство [40]. През октомври 2011 г. Евростат е съставил списък от 30 експерти от 12 държави членки.

ТАБЛИЦА 4

ПОСЕЩЕНИЯ НА ЕВРОСТАТ В ДЪРЖАВИТЕ ЧЛЕНКИ ВЪВ ВРЪЗКА С ППД

Източник: Европейска сметна палата въз основа на информация, предоставена от Евростат.

Брой "посещения за провеждане на разговори" |

| 2006 г. | 2007 г. | 2008 г. | 2009 г. | 2010 г. | 2011 г. |

Белгия | 1 (1 ден) | | 1 (1 ден) | | 1 (1 ден) | |

България | | | 1 (2 дни) | | 1 (2 дни) | 1 (4 дни) [7777] |

Чешка република | | 1 (2 дни) | | 1 (3 дни) | | 1 (2 дни) |

Дания | 1 (1 ден) | | 1 (2 дни) | | | 1 (2 дни) |

Германия | | 1 (1 ден) | | 1 (1 ден) | | 1 (2 дни) [6666] |

Естония | | 1 (2 дни) | | 1 (2 дни) | | 1 (2 дни) |

Ирландия | 1 (2 дни) | | 1 (2 дни) | | 1 (2 дни) | |

Гърция | 1 (1 ден) [9999] | | | | | 1 (3 дни) [7777] и 2 (3 и 2 дни) |

Испания | | 1 (2 дни) | | 1 (2 дни) | | 1 (2 дни) |

Франция | 1 (1 ден) | | 1 (1 ден) | | 1 (1 ден) | |

Италия | | 1 (2 дни) | | 1 (2 дни) | | 1 (2 дни) |

Кипър | 1 (1 ден) | | 1 (2 дни) | | 1 (1 ден) | |

Латвия | 1 (2 дни) | | | 1 (2 дни) | | 1 (3 дни) |

Литва | 1 (2 дни) | | 1 (2 дни) | | 1 (2 дни) | |

Люксембург | 1 (1 ден) | | | 1 (1 ден) | | 1 (1 ден) |

Унгария | 1 (2 дни) | | 1 (2 дни) | | 1 (2 дни) | |

Малта | 1 (1 ден) | | 1 (1 ден) | | 1 (2 дни) | |

Нидерландия | | 1 (2 дни) | | | 1 (1 ден) | 1 (1 ден) |

Австрия | | 1 (2 дни) | | 1 (2 дни) | | |

Полша | | 1 (2 дни) | | 1 (2 дни) | | 1 (2 дни) |

Португалия | 1 (2 дни) | | 1 (2 дни) | | | 3 (2, 2 и 2 дни) |

Румъния | | 1 (2 дни) | 1 (2 дни) | | 1 (2 дни) | 1 (3 дни) [7777] и 1 (3 и) |

Словения | 1 (2 дни) | | 1 (2 дни) | | | 1 (2 дни) |

Словакия | | 1 (2 дни) | 1 (2 дни) | | | 1 (2 дни) |

Финландия | | 1 (2 дни) | | | 1 (2 дни) | 1 (2 дни) |

Швеция | | 1 (1 ден) | | 1 (2 дни) | | 1 (2 дни) |

Обединено кралство | | 1 (2 дни) [8888] | | 1 (2 дни) | | 1 (3 дни) |

Общо | 13 (19 дни) | 13 (24 дни) | 13 (23 дни) | 11 (21 дни) | 11 (18 дни) | 21 (44 дни) и 3 (10 дни) [7777] |

Брой "методологически посещения" |

Гърция | 2 (3 и 3 дни ) | | 2 (2 и 5 дни) | 1 (3 дни) | 4 (3, 2, 3 и 22 дни) | |

Общ сбор | 15 (25 дни) | 13 (24 дни) | 15 (30 дни) | 12 (24 дни) | 15 (48 дни) | 24 (54 дни) |

59. Настоящият подход на Евростат цели подобряване на сътрудничеството не само с НСИ, но и с върховните одитни институции (ВОИ) на държавите членки, с оглед получаване на увереност, че данните за публичните финанси нагоре по веригата (включително финансовите отчети) подлежат на подходяща проверка преди да се използват за целите на отчитането по ППД. Контактният комитет на ВОИ е създал експертна група, която да разгледа възможностите за сътрудничество между ВОИ, Евростат и НСИ.

КОМИСИЯТА ОБЯВЯВА УКРЕПВАНЕ НА УПРАВЛЕНИЕТО НА ЕВРОПЕЙСКАТА СТАТИСТИЧЕСКА СИСТЕМА

60. През април 2011 г. Комисията обявява [41] две мащабни инициативи за укрепване на управленската рамка на ЕСС: предложение за "целеви изменения" на Регламента относно европейската статистика и т.нар. "ангажименти във връзка с доверието в статистиката" — нов инструмент за ефективно прилагане на Кодекса на практиката. През април 2012 г. Комисията представя законодателно предложение пред Европейския парламент и Съвета [42].

61. В своето съобщение Комисията посочва, че в предложението за целеви изменения на Регламента за европейската статистика "ще бъде уточнено, че принципът на професионална независимост на националните статистически институти се прилага безусловно". Освен това мандатът на статистически органи за събиране на данни, ако данните могат да бъдат извлечени от налични административни документи, ще бъде засилен.

62. При обявеното преразглеждане на Регламента относно европейската статистика ще бъде установена и правна рамка за новите "ангажименти във връзка с доверието в статистиката", съгласно които "държавите членки официално да се ангажират, въз основа на Кодекса на добрите практики, да предприемат всички необходими мерки, за да бъде запазено доверието в техните статистики и за мониторинг на изпълнението на кодекса". За тази цел Комисията е планирала да изготви "съгласуван набор от основни принципи" и да го включи в Регламента относно европейската статистика.

63. Съгласно Комисията подробното съдържание на всеки ангажимент следва да се определи съвместно със съответните държави членки. Всяка държава членка трябва да изготви своята програма за осигуряване и подобряване на качеството, която да отразява напредъка в прилагането на Кодекса и да определя приоритетните действия, необходими за осигуряване на подходящо прилагане на минималните стандарти.

64. Засега "ангажиментите във връзка с доверието в статистиката" получават предпазливо одобрение от страна на Съвета, който подкрепя предложението само по принцип, като на първо време се стартират пилотни проекти [43].

ДОПЪЛНИТЕЛНИТЕ ПОДОБРЕНИЯ НА ПРАВНАТА РАМКА БИХА ПОДПОМОГНАЛИ ПЪЛНОТО ПРИЛАГАНЕ НА КОДЕКСА

65. През 2005 г. Кодексът на практиката е бил замислен като инструмент за саморегулиране. След това в законодателството в областта на статистиката се въвеждат многобройни позовавания на Кодекса. Регламентът относно европейската статистика от 2009 г. постановява, че европейските статистически данни следва да се разработват, изготвят и разпространяват "в съответствие със" статистическите принципи, изложени в Договора "и разработени допълнително" в Кодекса на практиката [44]. Въпреки това съществува неяснота относно естеството на задълженията, регламентирани в съществуващата уредба, по отношение на спазването на Кодекса. Това е отразено например в препоръката на специалната група за укрепване на икономическото управление на ЕС, която гласи, че задължителната сила на Кодекса на европейската статистическа практика следва да бъде засилена [45]. Измененията на Регламента относно европейската статистика, предложени от Комисията през април 2012 г., няма да премахнат съществуващата неяснота относно естеството на задължението за спазване на Кодекса. Въпреки че Комисията поддържа становището, че Кодексът е инструмент за саморегулиране, тя предлага въвеждането на разпоредба, която изисква от държавите членки да "вземат всички необходими мерки за прилагане на Кодекса на европейската статистическа практика" [46].

66. Освен това, Регламентът относно европейската статистика не предвижда процедура, която да позволи проверка на процесите на изготвяне на статистически данни от първоначалния източник на информация до крайния продукт в случаите, в които е възможно възникване на грешки в данните. Без подобен механизъм [47] в тези случаи не е възможно предприемането на бързи действия. За да бъде надежден, един механизъм за проверка се нуждае и от независим надзор.

67. В своето съобщение от април 2011 г. Комисията не разглежда основния въпрос, повдигнат от ESGAB по отношение на мандата му и ресурсите, с които разполага. В доклада си от 2010 г. [48] ESGAB подчертава, че правната му основа следва да бъде укрепена, за да му предостави възможност да реагира подходящо, ако е застрашена надеждността на ЕСС като цяло. В доклада от 2011 г. този въпрос е повдигнат отново [49], като освен това ESGAB посочва, че по отношение на правната му основа би било добре да се изяснят очакванията, поставени от създателите му, и средствата за постигането им [50]. В бъдеще функциите на ESGAB следва да включват и независимо наблюдение на партньорските проверки и инспекциите на процесите на изготвяне на статистика.

УПРАВЛЕНИЕ НА МНОГОГОДИШНАТА ЕВРОПЕЙСКА СТАТИСТИЧЕСКА ПРОГРАМА

68. Надеждността и достоверността на статистиката зависят както от спазването и изпълнението на Кодекса на практиката, така и от управлението на Европейската статистическа програма [51].

69. Европейската статистическа програма предоставя рамката за разработване, изготвяне и разпространение на европейската статистика. Програмното решение за периода 2008—2012 г. е прието през декември 2007 г. [52] В него са посочени 131 "цели" и "основни инициативи", много от които изискват устойчиво изпълнение през целия програмен период чрез годишни статистически работни програми. Фигура 4 показва механизма за планиране на процеса на изготвяне на европейска статистика.

ФИГУРА 4

МЕХАНИЗЪМ ЗА ПЛАНИРАНЕ НА ПРОЦЕСА НА ИЗГОТВЯНЕ НА ЕВРОПЕЙСКА СТАТИСТИКА

+++++ TIFF +++++

Източник: Европейска сметна палата.

70. За периода 2008—2012 г. програмата разполага с 274,2 милиона евро. По-голямата част от тези средства са предназначени за инвестиции и изграждане на капацитет за нови инициативи в държавите членки. Други правни инструменти предоставят допълнително финансиране за различни действия, като например Регламента относно изследванията на структурата на земеделските стопанства [53] с финансов портфейл в размер на 58,85 милиона евро за периода 2008—2013 г. и Програмата за модернизиране на европейската статистика относно предприятията и търговията (MEETS) [54] за средства в размер на 42,5 милиона евро за периода 2009—2013 г. Въпреки това основната тежест от разходите за изготвяне на статистическа информация се понася от държавите членки [55].

ИЗИСКВАНИЯТА НА ФИНАНСОВИЯ РЕГЛАМЕНТ ЗА КАЧЕСТВЕНИ ОЦЕНКИ НЕ СА ИЗПЪЛНЕНИ В ПРОГРАМАТА ЗА ПЕРИОДА 2008—2012 Г.

ЛИПСАТА НА ПРЕДВАРИТЕЛНА ОЦЕНКА ЗА ПРОГРАМАТА ЗА ПЕРИОДА 2008—2012 Г. ИМА ОТРИЦАТЕЛЕН ЕФЕКТ ВЪРХУ ПРОГРАМНИЯ МОДЕЛ И ЗАТРУДНЯВА МОНИТОРИНГА

71. Предварителните проверки са от основно значение за подготовката и ефикасното управление на програмите на ЕС. Те помагат да се гарантира успешното постигане на целите на политиката, ефикасността на използваните инструменти и възможността за извършване на надеждни оценки на резултатите в по-късен етап [56].

72. Службата Евростат не е извършила предварителна оценка преди приемането на програмата за периода 2008—2012 г. Това има отрицателен ефект върху модела на програмата и мониторинга на нейното изпълнение, тъй като не са определени показатели.

73. През юни 2010 г. Комисията докладва пред Европейския парламент и Съвета относно средносрочната оценка на програмата за 2008—2012 г. [57] В доклада се посочва, че "голяма част от целите (около 90 %) се изпълняват по план и вероятно ще бъдат постигнати до края на 2012 г., въпреки че е възможно ограниченията по отношение на ресурсите в ЕСС (Европейската статистическа система) да направят това по-трудно от очакваното". Докладът не предоставя подробен преглед на напредъка в изпълнението на 131 цели на програмата.

74. Въз основа на получените от Евростат отговори на въпросник, Палатата извърши оценка на изпълнението на програмата към юли 2011 г. За 68 от 131 цели оценката беше затруднена поради липса на подходящи показатели. Освен това в повечето от тези случаи целите са формулирани неясно (вж. каре 4) и извършването на минимална дейност е достатъчно, за да се обяви, че тези цели са постигнати или че се работи за тяхното постигане. Одитът установи, че дори при тези благоприятни допускания, поне 20 % от 131 цели едва ли ще бъдат постигнати навреме.

КАРЕ 4

ПРИМЕРИ ЗА НЕЯСНО ФОРМУЛИРАНИ ЦЕЛИ

Откъси от приложение I ("Хоризонтални въпроси") и приложение II ("Цели и действия") от програмата за периода 2008—2012 г.

"Скъсяване на дистанцията между ползватели и производители чрез подобряване на общуването с различни групи и мрежи от ползватели" (цел 13),

"Разширяване, в специфични случаи, на употребата на ad hoc модули в изследвания на Общността, повишаване на способността за откликване на новите потребности" (цел 24),

"Подобрение на качеството на статистически данни за обучението през целия живот" (цел 85),

"Разработване на съответните статистически данни с цел контролиране на безопасността на храните" (цел 98),

"Статистиката да придобие по-ясен профил в националните и регионални планове за развитие" (цел 127).

Източник: Решение относно програмата за периода 2008—2012 г.

СРЕДНОСРОЧНАТА ОЦЕНКА НЕ Е УСТАНОВИЛА НУЖДАТА ОТ ПРЕРАЗГЛЕЖДАНЕ НА ПРОГРАМАТА ЗА ПЕРИОДА 2008—2012 Г.

75. Докладът на Комисията относно средносрочната оценка не разглежда въпроса дали е необходимо изменение на програмата в контекста на събитията, настъпили след нейното приемане, и по-специално:

а) финансовата криза и необходимостта да се даде приоритет на статистическите данни, свързани с икономическата и паричната политика, като се вземе предвид отражението върху ресурсите на НСИ;

б) предизвикателството да се подобри статистическата система на Гърция и необходимостта от възприемане на превантивен подход за предотвратяване на подобни случаи в ЕСС;

в) нови политически инициативи, предприети от Комисията, и по-специално стратегията "ЕС 2020" за интелигентен, устойчив и приобщаващ растеж [58];

г) новата правна рамка за сътрудничество в ЕСС, установена от Регламента относно европейската статистика от 2009 г.;

д) Съобщението на Комисията относно новия подход за изготвяне на европейската статистика ("визия за следващото десетилетие") [59].

76. Тъй като програмата не е преразгледана в светлината на тези събития, отделни нейни части вече не са актуални. Съществува разминаване между реално провежданите дейности и предвиденото от законодателя.

ОТЧИТАНЕТО НА ИЗПЪЛНЕНИЕТО И РЕЗУЛТАТИТЕ НА ПРОГРАМАТА Е НЕЗАДОВОЛИТЕЛНО

НЯМА ДА ИМА ДРУГИ ДОКЛАДИ ЗА ИЗПЪЛНЕНИЕТО НА ПРОГРАМАТА ЗА 2008—2012 Г. ДО КРАЯ НА 2013 Г.

77. Евростат потвърждава, че освен доклада за средносрочна оценка от 2010 г. не са изготвени и няма да бъдат изготвени други доклади относно изпълнението на програмата както за вътрешна, така и за външна употреба, преди окончателния доклад за оценка, предвиден до края на 2013 г.

ЛИПСВА КОНСОЛИДИРАНО ОТЧИТАНЕ НА ИЗПЪЛНЕНИЕТО НА ГОДИШНИТЕ СТАТИСТИЧЕСКИ РАБОТНИ ПРОГРАМИ

78. Предвид характеристиките на многогодишната програма, основният инструмент на Евростат за управление на статистическите дейности на ЕСС е годишната статистическа програма на Комисията. Тази програма съдържа подробен списък от действия ("крайни продукти/услуги"), свързани с политиката и/или разходите, които следва да бъдат постигнати през годината [60]. Липсва систематична информация дали крайните продукти са били предоставени.

79. Слабостите в отчитането също възпрепятстват Европейския статистически консултативен комитет (ESAC) да изпълнява изцяло консултантските си функции. ESAC функционира като канал за връзка между потребителите, респондентите и производителите на статистически данни по отношение на целите и приоритетите на политиката на ЕС в областта на статистическата информация (вж. каре 5). Одитът установи, че ESAC все още не изпълнява напълно консултантските си функции, което се дължи донякъде на широкия обхват на неговата дейност, която обхваща всички области на статистиката, на разнородния му състав и ограничената възможност за работа на някои от членовете му. Евростат може да подпомага по-добре дейността на ESAC, като предоставя повече и по-добре насочена информация относно бюджетните и финансовите последици от плановите решения в областта на статистиката и относно изпълнението на статистическите програми.

КАРЕ 5

ЕВРОПЕЙСКИ СТАТИСТИЧЕСКИ КОНСУЛТАТИВЕН КОМИТЕТ (ESAC)

Обединява потребители, респонденти и производители на статистическа информация

Европейският статистически консултативен комитет (ESAC) е създаден през юни 2009 г. и има 24 членове: дванадесет души членуват в комитета в лично качество и представляват ползвателите, респондентите или другите заинтересовани от статистиката на ЕС страни (в това число научната общност, социалните партньори и гражданското общество), единадесет членове се назначават пряко от институциите и органите, в които работят, а генералният директор на Евростат е член ex officio без право на глас. ESAC заседава три пъти годишно, като организира еднодневни срещи в Брюксел. Евростат осигурява секретар за ESAC.

През първите три години от съществуването си ESAC изготвя документ, с който участва в дискусията относно модернизирането на структурната бизнес статистика — документ от една страница, озаглавен "Добрите решения изискват качествени данни, а качествените данни изискват достатъчно статистически ресурси" ("Good decisions need good data, good data require sufficient statistical resources"). По искане на Евростат консултативният комитет изготвя и четири становища относно проекти за статистически програми. Към момента нито Европейският парламент, нито Съветът са се възползвали от възможността да поискат становище от ESAC.

През юни 2011 г. ESAC приема решение, че всеки член следва да установи контакт с потребители в една или две държави членки с цел създаване на мрежа от представители на потребителите от отделните държави.

Източник: Европейска сметна палата.

СЛУЖБАТА ЕВРОСТАТ Е ПОДОБРИЛА УПРАВЛЕНИЕТО НА БЕЗВЪЗМЕЗДНАТА ФИНАНСОВА ПОМОЩ, ОТПУСКАНА ПО БЮДЖЕТА НА ПРОГРАМАТА, И Е ЗАПОЧНАЛА ДА ПРЕОДОЛЯВА СЛАБОСТИТЕ ПРИ ВЪЗЛАГАНЕТО НА ОБЩЕСТВЕНИ ПОРЪЧКИ

80. Решението за програмата за периода 2008—2012 г. [61] изисква националните органи и Евростат да се стремят към постигане на репутация за добро управление и ефикасност, за да засилят доверието в статистиката.

81. Евростат използва два основни инструмента за изпълнение на бюджета за програмата 2008—2012 г. и други програми — споразумения за отпускане на безвъзмездна финансова помощ и договори за възлагане на обществени поръчки. Фигура 5 показва съответните дялове на тези два инструмента в общия размер на поетите задължения за периода 2007—2011 г. [62]

ФИГУРА 5

ДЯЛ НА БЕЗВЪЗМЕЗДНАТА ФИНАНСОВА ПОМОЩ И ДОГОВОРИТЕ ОТ ОБЩИЯ РАЗМЕР НА ПОЕТИТЕ ЗАДЪЛЖЕНИЯ

Разпределение на споразуменията за предоставяне на безвъзмездна помощ и договорите за възлагане на обществени поръчки

+++++ TIFF +++++

Източник: Европейска сметна палата въз основа на данни на Евростат.

УПРАВЛЕНИЕ НА БЕЗВЪЗМЕЗДНАТА ФИНАНСОВА ПОМОЩ

82. Евростат предоставя над 90 % от безвъзмездната финансова помощ на НСИ и други национални органи, определени от държавите членки.

83. Член 109, параграф 2 от Финансовия регламент постановява, че безвъзмездните средства не могат да имат за цел или резултат създаването на печалба за бенефициента. Поради това, за да определи подходящия размер на средствата, Евростат не може да се ограничи единствено до проверка дали целта на споразумението за отпускане на безвъзмездни средства е била изпълнена, а трябва също така да провери средствата, реално използвани за постигането на тази цел. Това задължение създава повече пречки при управлението на безвъзмездната помощ, отколкото при договорите за възлагане на обществени поръчки. От 2011 г. насам заинтересованите бенефициенти имат възможност да използват стандартни таблици за разходите за единица продукт при различните категории служители за улесняване на управлението на безвъзмездните помощи. Възможен алтернативен подход, който следва да бъде обмислен, е въвеждането на система, основана на изпълнението, която да използва съгласувани показатели и цели (продукти и услуги и резултати) [63], без да е необходимо плащанията да са обвързани с извършените разходи.

ЗНАЧИТЕЛНИЯТ РИСК ОТ НАДПЛАЩАНЕ Е ТРЯБВАЛО ДА БЪДЕ РАЗГЛЕДАН И ПРЕОДОЛЯН

84. В годишния отчет за дейността на генералния директор на Евростат за 2001—2004 г. и 2006 г. са изказани резерви по отношение на управлението от страна на Евростат на безвъзмездните помощи. Резервите се отнасят до неподходящата дефиниция и методи за изчисляване на допустимите разходи, както и до недостатъчния брой на извършваните контроли, които създават значителен риск от надплащане. В много случаи са липсвали оправдателни документи при последващите проверки по отношение на разходите за персонал, оборудване, консумативи и материали и други преки разходи [64].

Усилията за подобряване на финансовото управление на безвъзмездната помощ постигат резултати

85. През 2009 г. Евростат преразгледа контролната си стратегия. Възприетият подход се състои в преместване на основния акцент от последващите проверки (след окончателните плащания) към предварителните проверки (преди окончателните плащания). Целта е да се открият и предотвратят грешките и нередностите преди извършването на окончателните плащания с възможност за незабавно въвеждане на корекции и избягване на времеемки дейности по възстановяване на неправомерно извършени разходи.

86. При тези засилени предварителни контроли от бенефициентите се изисква да предоставят на Евростат подкрепяща документация за определена извадка от декларирани допустими разходи.

87. Положените от Евростат усилия за подобряване на финансовото управление на безвъзмездните помощи, в това число изготвянето на много по-ясни указания за бенефициентите, постигат резултати. Въпреки това някои бенефициенти [65] продължават да срещат трудности при представяне на Евростат на документацията, необходима за определяне на допустимостта на разходите.

88. Одитът провери извадка от засилените предварителни контроли, извършвани от Евростат, и установи, че повечето от тях са подходящи. Евростат обаче не е предприел действия за преодоляване на следните недостатъци:

а) Извадките, избрани за проверка на декларираните разходи за персонала, често не отговарят на минималните изисквания, установени в собствените указания на Евростат.

б) Само в един случай е извършена проверка на място заедно с бенефициента с цел оценка на неговата система за отчитане на работното време и подкрепящите документи за разходите за персонала.

в) Проверките не са документирани в контролен списък, което затруднява оценката на тяхното естество и адекватност.

г) Много ниският брой на заявленията за плащане, случайно подбрани от Евростат за проверка [66], затруднява оценяването на общия риск от грешки.

УПРАВЛЕНИЕ НА ПРОЦЕДУРИТЕ ЗА ВЪЗЛАГАНЕ НА ОБЩЕСТВЕНИ ПОРЪЧКИ

89. Евростат използва покани за участие в търг главно за възлагане на обществени поръчки в областта на информационните технологии и при закупуването на статистически услуги [67]. Процедурите по възлагане на обществени поръчки в Евростат до голяма степен са децентрализирани в оперативните дирекции.

90. Одитът на Палатата потвърди основните рискове, докладвани на ръководството от структурата за вътрешен одит на Евростат (IAC) през февруари 2011 г. При извършване на анализ на риска IAC установява използване на работата на трети страни в потенциално прекомерна степен, както и квазимонополни положения, в това число евентуално фаворизиране.

ПАЗАРНА КОНЦЕНТРАЦИЯ И ТРУДНОСТИ С КРИТЕРИИТЕ ЗА ПОДБОР И ВЪЗЛАГАНЕ НА ДОГОВОРИ

91. В контекста на пазарната концентрация Палатата извърши анализ на изготвените от Евростат таблици за проследяване на възложените договори за периода 2009—2011 г. Анализът показа, че тримата основни изпълнители на поръчки са получили 30 % от общия размер на средствата, отпуснати чрез процедурите за възлагане на обществени поръчки. Пазарната концентрация се утежнява от факта, че някои отдели на Евростат зависят до голяма степен от тези трима изпълнители. По отношение на процеса на възлагане на поръчки одитът на Палатата установи неподходящо използване на процедурата на договаряне и периодично възникващи трудности при определянето и прилагането на критериите за подбор и възлагане на договори.

92. Към момента на извършване на одита на Палатата беше твърде рано да се оцени ефекта на плана за действие на Евростат, изготвен през март 2011 г., който предвижда действия по препоръките от доклада на IAC. Изпълнението на някои от основните мерки от този план е започнало през януари 2012 г.

НАСЪРЧАВАНЕ НА КОНКУРЕНЦИЯТА ЧРЕЗ ПРИЛАГАНЕ НА ПРОЦЕДУРА ЗА ВЪЗЛАГАНЕ НА ПОРЪЧКА ВЪЗ ОСНОВА НА КРИТЕРИЯ ЗА ИКОНОМИЧЕСКИ НАЙ-ИЗГОДНА ОФЕРТА

93. За да насърчи конкуренцията, Евростат взе решение да не обявява систематично максимален размер на бюджета в тръжните условия. От 2012 г. това е разрешено само в изключителни случаи и подлежи на обосновка. Евростат обаче продължава да използва минималните прагове при качествения компонент на критериите за възлагане на договор въз основа на икономически най-изгодната оферта. Поставянето на такива минимални прагове отслабва ценовата конкуренция, особено когато относителната тежест на критериите "качество" и "цена" е определена на 70:30 (най-често срещаното съотношение при процедурите за възлагане на обществени поръчки в Евростат).

ПРЕРАЗГЛЕЖДАНЕТО НА ПРИОРИТЕТИТЕ В ЕСС ИЗОСТАВА ОТ ГРАФИКА И Е ЗАТРУДНЕНО ОТ ЛИПСАТА НА НАДЕЖДНА ИНФОРМАЦИЯ ЗА РАЗХОДИТЕ

ПОСЛЕДИЦИТЕ ОТ ФИНАНСОВАТА И ДЪЛГОВАТА КРИЗА ПРАВЯТ ПРЕРАЗГЛЕЖДАНЕТО НА ПРИОРИТЕТИТЕ ОЩЕ ПО-ВАЖНО

94. НСИ и ЕСС като цяло трябва да се справят с последиците от финансовата криза, което понякога предполага сериозни съкращения на бюджета. Поради тази причина често се налагат промени в приоритетите. Следва да се постигне трудният компромис между поддържането или увеличаването на качеството на съществуващите статистически продукти, посрещането на нуждите от статистика в нови области нуждата да се инвестира в мерки за увеличаване на производителността в дългосрочен план. Взетите решения в този контекст могат да повлияят на иновациите в областта на статистиката и в резултат на това те да бъдат застрашени.

ПЪЛНИЯТ РАЗМЕР НА РАЗХОДИТЕ ЗА ИЗГОТВЯНЕ НА ЕВРОПЕЙСКАТА СТАТИСТИКА НЕ Е ИЗВЕСТЕН

95. Член 6, параграф 1 от решението за програмата за 2008—2012 г. изисква от Комисията да извърши предварителен анализ на разделянето на финансовата тежест между ЕС и бюджетите на държавите членки. Поради липсата на подходящи данни този анализ се ограничава до общото заключение, че безвъзмездната финансова помощ от ЕС е относително малка в сравнение с общите годишни разходи, които държавите членки поемат при изготвянето на европейската статистика [68].

ПРЕРАЗГЛЕЖДАНЕТО НА ПРИОРИТЕТИТЕ ИЗОСТАВАШЕ ОТ ГРАФИКА

96. При одита беше установено, че Евростат изостава от определения график за преразглеждане на приоритетите [69]. Въпреки изискването на член 6, параграф 3 от решението Комисията не е включила въпроса за резултатите от преразглеждането на приоритетите в своята средносрочна оценка. Подобно преразглеждане следва да включва оценка на разходите и натоварването за статистическите проекти и областите, обхванати от статистическата програма за периода 2008—2012 г., както и оценка на възникващите статистически потребности, особено при новите политики на ЕС.

СТРАТЕГИЧЕСКИЯТ ПОДХОД ОТ 2010 Г. ЗАСЕГА ПОСТИГА ОГРАНИЧЕНИ РЕЗУЛТАТИ

97. Поради липсата на напредък с въвеждането на систематично измерване на разходите и затрудненията на членовете на ЕСС, свързани със съкращенията в бюджета, през ноември 2010 г. Евростат предлага на Комитета на ЕСС нов стратегически подход за преразглеждане на приоритетите. Прилагането на този подход (най-вече чрез ежегодното определяне на "негативни приоритети" [70]) засега има ограничени резултати.

98. Списъкът на негативните приоритети за 2011 г. се състои почти изцяло от нови действия, чието изпълнение следва да бъде отложено. В работната програма за 2012 г. практическите резултати от новия подход се оценяват като "ограничени" съгласно доклад, представен на Комитета на ЕСС през май 2011 г. Това показва нужда от допълнителни усилия за насърчаване на иновациите в статистиката, например като се предложи на потребителите да преустановят използването на статистически данни, които вече не са толкова актуални, в замяна на нова статистическа информация.

99. Когато Евростат приканва ESAC да изготви становище относно проектопрограмата за 2012 г., ESAC посочва [71], че е срещнал трудности при определянето на приоритетите, тъй като оценката относно последиците за бюджета от различните решения е затруднена поради различните методологии, използвани в държавите членки за изчисляване на разходите, липсата на финансова информация и (в някои случаи) проблемното разграничаване между националния и европейския дял от разходите за изготвяне на статистика. Всички тези елементи са от съществено значение и са задължителни за стратегията на Евростат.

УСЪВЪРШЕНСТВАНА Е РАЗРАБОТКАТА НА ПРОЕКТОПРОГРАМАТА ЗА ПЕРИОДА 2013—2017 Г., НО УСПЕШНОТО И` ИЗПЪЛНЕНИЕ ЗАВИСИ ОТ ПО-ДОБРОТО ГОДИШНО ПЛАНИРАНЕ И ОТЧИТАНЕ

100. В края на 2011 г. Комисията прие проект за статистическа програма за периода 2013—2017 г. под формата на предложение за регламент на Европейския Парламент и на Съвета [72].

101. В сравнение с изпълняваната понастоящем програма, предложението предвижда ясна йерархия на приоритетите и по-гъвкава структура. Проектопрограмата установява амбициозна структура за статистическа информация и поставя силен акцент върху изпълнението на новите методи за изготвяне на европейска статистика.

102. Приложението към програмата ("Статистическа инфраструктура и цели на Европейската статистическа програма за периода 2013—2017 г.") предвижда цели и съответни действия за изпълнението им, които могат да служат като показатели. По-голямата част от тези 104 показателя могат да допринесат за постигане на измерим напредък, ако бъдат допълнени с точни целеви нива и референтни междинни етапи, които да бъдат описани в документите за годишно планиране и проверявани чрез процедури на систематично ежегодно отчитане.

103. От 2014 г. програмата ще включва цели в областта на статистиката относно предприятията и търговията, което ще премахне необходимостта от съществуването на отделна програма за модернизиране на европейската статистика относно предприятията и търговията [73].

104. Изпълнението на програмата ще бъде осигурено от две различни многогодишни финансови рамки (за периода 2007—2013 г. и 2014—2020 г.), като нейният бюджет възлиза общо на 299,4 милиона евро. При предварителната оценка на програмата и при оценката на нейното въздействие не са разгледани възможности за по-добро съгласуване на многогодишната статистическа програма с многогодишното финансово планиране.

105. За целта "Прилагане на новия метод за изготвяне на европейската статистика" са отпуснати 146,6 милиона евро. Не са предоставени повече подробности относно как ще бъде разпределена тази сума, нито относно ролята на "организации с нестопанска цел", които могат да получават безвъзмездна финансова помощ [74], и чиито основни цели и дейност са свързани с насърчаването и подкрепата на изпълнението на Кодекса на практиката и новите методи за изготвяне на европейска статистика, насочени към повишаване на ефикасността и подобряване на качеството на европейско ниво.

ЗАКЛЮЧЕНИЯ И ПРЕПОРЪКИ

106. Статистиката има основно значение за демократичните процеси и доброто управление на Европа. Общественото доверие в статистиката на ЕС е от основно значение в един съюз, в който политическите решения следва да се базират на доказателства, а статистическите данни и извлечените от тях показатели все по-често формират непосредствената основа за взимане на решения.

107. Европейският съюз, неговите държави членки и техните статистически органи следва да спазват задълженията, изложени в член 338 ДФЕС относно безпристрастността, надеждността, обективността, научната независимост, рентабилността и поверителността на статистическата информация при изготвянето на статистика. От 2005 г. насам са положени значителни усилия за подобряване на Европейската статистическа система. Промяната към по-качествена рамка за европейската статистика обаче е бавна, все още не е завършена и представлява предизвикателство за всички заинтересовани страни.

ПРЕПОРЪКА 1

Европейският съюз, неговите държави членки и техните статистически органи носят обща отговорност за поддържане на доверието в демократичните процеси в Европа. Те следва да подобрят системата на европейската статистика, за да осигурят професионална независимост, достатъчно ресурси, ефективен надзор, като прилагат санкции и бързи мерки за усъвършенстване в случаите, в които стандартите за качество не са спазени.

108. Одитът установи, че Кодексът на европейската статистическа практика се изпълнява само частично, а пълното му прилагане продължава да затруднява участниците на европейско ниво и в държавите членки. Кодексът поставя високи стандарти, но не разполага със стабилни механизми за проверка и за принудително налагане на тяхното изпълнение. Комисията не е ангажирала правителствата на държавите членки с отговорността да спазват и прилагат Кодекса. Тя все още не е взела всички мерки, за да гарантира, че собствените и` служби прилагат Кодекса изцяло. Необходима е по-пълна информация относно актуалното състояние на прилагане на Кодекса в цялата Европейска статистическа система (ЕСС). Предприетите наскоро от Комисията инициативи, целящи да подпомогнат постигането на пълно прилагане на Кодекса, са стъпка в правилната посока, но не са достатъчни, за да решат всички проблеми. Продължава да съществува неяснота относно естеството на задължението за спазване на Кодекса. Не е предложен механизъм за съответна проверка на случаите, при които евентуално съществуват грешки в данните. Липсва и предложение за създаване на независима надзорна структура.

ПРЕПОРЪКА 2

За да постигне пълно прилагане на Кодекса на европейската статистическа практика, Комисията следва да:

а) предложи изменения на регулаторната рамка за изготвяне на европейска статистика, които да формират добра основа за преглед, налагане на изпълнението на правилата и, когато е уместно, проверки и инспекции, обхващащи институционалната среда за изготвяне на статистика, статистическите процеси и статистическите продукти и услуги както на ниво ЕС, така и в държавите членки;

б) предприеме необходимите мерки за осигуряване на правна сигурност относно естеството на задължението за спазване на Кодекса на практиката;

в) във връзка с букви а) и б), да предложи разработването на надзорна структура, която да наблюдава прегледите, проверките и инспекциите, например като се разшири настоящият мандат на Европейския консултативен съвет за статистическо управление (ESGAB);

г) засили професионалната независимост на главния статистик на Европейския съюз, като го назначава с мандат с фиксиран срок след получаване на положително становище от ESGAB и одобрение от Европейския парламент и Съвета;

д) съгласува вътрешното си решение относно ролята на Евростат с изискванията на Кодекса на практиката, позволява на Евростат да прилага своя протокол за справедлив достъп до информация без ограничения и постепенно да премахва механизма за отпускане на оперативни кредити за изготвяне на статистика чрез вторично оправомощаване, който прави Евростат отчасти зависим от други служби на Комисията;

е) стартира нов кръг от партньорски проверки в Европейската статистическа система, предвидени от Комисията за 2013 г., като обхване прилагането на всички принципи на Кодекса на практиката и засили използването на външна оценка, за да позволи независимо оценяване и получаване на сравними резултати;

ж) обмисли въвеждане на поетапни партньорски проверки в най-важните области на статистиката, които да обхванат всички етапи от процеса на изготвяне на статистика, в това число органите, предоставящи административна информация.

109. Недостатъци в разработването на статистическата програма за периода 2008—2012 г. затруднява използването ѝ като ефективен инструмент за планиране, мониторинг и управленска отговорност, чрез който да се подобри изготвянето на европейска статистика. Управлението на безвъзмездната финансова помощ от страна на Евростат се е подобрило, но възлагането на обществени поръчки продължава да бъде засегнато от слабости. Реорганизирането на статистическите дейности по приоритет с оглед посрещане на новите предизвикателства е по-бавно от очакваното. Проектопрограмата за периода 2013—2017 г. предоставя възможност за реорганизиране на ЕСС и увеличаване на нейната ефикасност и гъвкавост.

ПРЕПОРЪКА 3

За да използва пълния потенциал на предстоящата Европейска статистическа програма за периода 2013—2017 г., Евростат следва да:

а) допълни мерките за изпълнение, предвидени в Европейската статистическа програма, с точни целеви нива и референтни междинни етапи, които следва да се определят (ако е необходимо, да се преразглеждат) всяка година в годишните статистически работни програми и да се проследяват чрез процедури на систематично и консолидирано годишно отчитане пред Европейския парламент и Съвета;

б) използва възможността за преразглеждане на програмата в течение на нейното изпълнение, ако настъпят сериозни промени, като обмисли дали програмата следва да бъде продължена, за да се синхронизира с многогодишната финансова рамка за периода 2014—2020 г.;

в) осигури систематичен преглед на приоритетите в статистиката, по-специално чрез редовна оценка на актуалността на статистическите продукти и услуги и на разходите и тежестта, които понасят ЕСС, нейните членове и респондентите;

г) насърчава, в контекста на преразглеждането на приоритетите, когато е уместно — иновациите в статистиката, например чрез прекратяване на използването на съществуващи статистически продукти и заменянето им с нови;

д) подобри подкрепата си за дейността на Европейския статистически консултативен комитет (ESAC) чрез повече и по-целенасочена информация относно бюджетното и финансовото отражение на решенията в областта на статистическото планиране и относно изпълнението на статистическите програми;

е) опрости и подобри ефикасността на финансовото управление на безвъзмездната финансова помощ, като използва стандартни таблици за разходите за единица продукт при разходите за служители и фиксирани суми за пакетите данни, предоставени от трети страни чрез проучвания. В този контекст Комисията следва да разгледа възможността за въвеждане на система за управление на безвъзмездната финансова помощ, която да се основава на изпълнението и на съгласувани показатели и цели;

ж) подобри конкуренцията при процедурите за възлагане на обществени поръчки, по-специално като отдава по-голямо значение на ценовия критерий при процедурите за възлагане на поръчка въз основа на критерия за икономически най-изгодна оферта и като избягва минималните прагове, които отслабват ценовата конкуренция.

Настоящият доклад беше приет от Одитен състав IV с ръководител Louis GALEA — член на Сметната палата, в Люксембург на заседанието му от 26 юни 2012 г.

За Сметната палата

+++++ TIFF +++++

Vítor Manuel da Silva Caldeira

Председател

[1] Специално издание на Евробарометър относно познанията на европейските граждани във връзка с икономическите показатели ("Europeans’ knowledge of economic indicators"), стр. 37.

[2] Вж. заключенията на председателството на Европейския съвет от 22 и 23 март 2005 г. и заключенията на Европейския съвет от 28 и 29 октомври 2010 г.

[3] Регламент (ЕО) № 223/2009 на Европейския парламент и на Съвета от 11 март 2009 година относно европейската статистика и за отмяна на Регламент (ЕО, Евратом) № 1101/2008 за предоставянето на поверителна статистическа информация на Статистическата служба на Европейските общности, на Регламент (ЕО) № 322/97 на Съвета относно статистиката на Общността и на Решение 89/382/ЕИО, Евратом на Съвета за създаване на Статистически програмен комитет на Европейските общности (текст от значение за ЕИП и за Швейцария) (ОВ L 87, 31.3.2009 г., стр. 164).

[4] Статистическият програмен комитет подпомага Комисията в общата координация на статистическите програми на ниво ЕС и държави членки. Неговото съществуване е прекратено през 2009 г. с приемането на Регламента относно европейската статистика.

[5] Кодексът на практиката не е публикуван в Официален вестник. Най-актуалният му вариант може да бъде намерен на уебсайта на Евростат http:// epp.eurostat.ec.europa.eu/cache/ITY_OFFPUB/KS-32-11-955/EN/KS-32-11-955-EN.PDF

[6] Решение № 1578/2007/ЕО на Европейския парламент и на Съвета от 11 декември 2007 г. относно статистическата програма на Общността за периода 2008–2012 г. (текст от значение за ЕИП) (ОВ L 344, 28.12.2007 г., стр. 15).

[7] Член 5 от Решение 97/281/ЕО на Комисията от 21 април 1997 г. относно ролята на Евростат по отношение на производството на статистическа информация на Общността (ОВ L 112, 29.4.1997 г., стр. 56).

[8] За дефиницията на "Комисията (Евростат)" вж. член 6 от Регламента относно европейската статистика.

[9] Наричани по-нататък "оперативни кредити". Данните не включват административните разходи.

[10] Решение № 235/2008/ЕО на Европейския парламент и на Съвета от 11 март 2008 година за създаване на Европейски консултативен съвет за статистическо управление (Текст от значение за ЕИП) (ОВ L 73, 15.3.2008 г., стр. 17).

[11] Решение №234/2008/ЕО на Европейския парламент и на Съвета от 11 март 2008 година за създаване на Европейския статистически консултативен комитет и за отмяна на Решение 91/116/ЕИО на Съвета (Текст от значение за ЕИП) (ОВ L 73, 15.3.2008 г., стр. 13).

[12] Кодексът е обявен като инструмент за саморегулиране в препоръката на Комисията от 25 май 2005 г. относно "независимостта, интегритета и отговорността на националните и общностните статистически органи", COM(2005) 217 окончателен от 25 май 2005 г. През септември 2011 г. Кодексът е преразгледан от Комитета на ЕСС. Изменената версия е публикувана на уебсайта на Евростат, но Комисията все още не е актуализирала своята препоръка от май 2005 г.

[13] Съветът отбелязва, че в няколко случая статистическите данни за фискалното състояние са преразглеждани след встъпването в длъжност на ново правителство. Съветът смята, че събирането и отчитането на статистически данни за европейската процедура при дефицит не трябва да се засяга от циклите на политическия живот и изборите. (...) Съветът счита че почтеността, независимостта и отговорността на занимаващите се с изготвяне на данни лица и прозрачността на методите за изготвяне на статистиката, подкрепени от подходящи институционални механизми, са от изключително значение за осигуряване (...) на статистика с високо качество. (Заключения на Съвета по икономически и финансови въпроси от 2 юни 2004 г., документ 9779/04 (Presse 172), стр. 11).

[14] През април 2004 г. при встъпването си в длъжност новото гръцко правителство нарежда извършване на "фискален одит", в резултат на който значително бяха преразгледани данните за държавния дефицит и дълг на Гърция от 1997 г. насам. Според това преразглеждане Гърция е надвишавала тавана от 3 % за дефицита през 1999 г.

[15] Принципи 1, 3 и 4.

[16] Трети годишен доклад до Европейския парламент и до Съвета относно изпълнението на Кодекса на европейската статистическа практика от Евростат и Европейската статистическа система като цяло от Европейския консултативен съвет за статистическо управление, публикуван на 1 декември 2011 г.

[17] Въз основа на доклада на неговата експертна група "Насърчаване на качеството", председателствана съвместно от Евростат и НСИ на Норвегия.

[18] COM(2005) 217 окончателен.

[19] Препоръки Б, В, и Ж.

[20] COM(2011) 211 окончателен от 15 април 2011 г. "Към стабилно управление на качеството на европейската статистика".

[21] Европейската асоциация за свободна търговия (ЕАСТ) е междуправителствена организация за насърчаване на свободната търговия и икономическата интеграция на своите четири държави членки: Исландия, Лихтенщайн, Норвегия и Швейцария.

[221] След 2008 г. не са провеждани партньорски проверки. Всичките 35 показателя, разгледани от проверителите, са свързани с принципи 1—6 и 15 от Кодекса (не е обхванато изпълнението на принципи 7—14 от Кодекса).

[22] COM(2008) 621 окончателен от 7 октомври 2008 г. "Доклад на Комисията от 2008 г. до Европейския парламент и до Съвета относно прилагането на кодекса за дейността".

[23] COM(2010) 1 окончателен от 8 януари 2010 г. "Доклад относно статистиката за бюджетния дефицит и дълга на Гърция".

[24] Областите, където партньорската проверка е установила слабости, но за които няма мерки за усъвършенстване, не са обхванати от извършвания от Евростат мониторинг.

[25] Вж. мониторинговия доклад на Евростат от 2011 г. относно изпълнението на Кодекса на практиката от страна на НСИ.

[26] В този брой не се включват две нови мерки, определени през 2011 г.

[27] ОВ L 112, 29.4.1997, стр. 56.

[28] Решение на Комисията 1999/352/ЕО, ЕОВС, Евратом от 28 април 1999 г. за създаване на Европейска служба за борба с измамите (OLAF) (ОВ L 136, 31.5.1999 г., стр. 20).

[29] Делът на кредитите, отпуснати чрез вторично оправомощаване от други генерални дирекции на Комисията, в общия размер на поетите задължения, е 24 % през 2011 г. (27 % през 2010 г. и 33 % през 2009 г.). Над две трети от тези кредити идват от Генерална дирекция "Земеделие и развитие на селските райони".

[30] Член 8 от Регламент (ЕС) № 1173/2011 на Европейския парламент и на Съвета от 16 ноември 2011 г. за ефективното прилагане на бюджетното наблюдение в еврозоната (ОВ L 306, 23.11.2011 г., стр. 1). Размерът на глобата не надвишава 0,2 % от БВП на съответната държава членка.

[31] Доклад от партньорската проверка на изпълнението на Кодекса на европейската статистическа практика в Евростат, 24— 26 октомври 2007 г.

[32] Регламент (ЕО) № 479/2009 на Съвета от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (ОВ L 145, 10.6.2009 г., стр. 1).

[33] Публикуван на уебсайта на Евростат http://epp.eurostat.ec.europa.eu/portal/page/portal/quality/documents/Impartiality_protocol_REV2_FINAL_EN.pdf

[34] Вж. стр. 20 от доклада от партньорската проверка на изпълнението на Кодекса на европейската статистическа практика в Евростат, 24— 26 октомври 2007 г.

[35] Свързани с качеството на данните за брутния национален доход (БНД). Член 6 от Регламент (ЕO, Евратом) № 1287/2003 на Съвета от 15 юли 2003 година за хармонизиране на брутния национален доход по пазарни цени (Регламент за БНД) (ОВ L 181, 19.7.2003, стр. 1) предоставя на Комисията възможност да извършва информационни посещения в държавите членки като част от проверките. Вж. точки 2.28. и 2.30 от годишния доклад на Палатата за 2010 г.

[36] Вж. препоръка 4 от годишния доклад за 2011 г.

[37] COM(2011) 211 окончателен.

[38] Доклад относно статистическите данни за бюджетния дефицит и дълга на Гърция, COM(2010) 1 окончателен.

[39] Регламент (ЕС) № 679/2010 на Съвета от 26 юли 2010 година за изменение на Регламент (ЕО) № 479/2009 по отношение на качеството на статистическите данни в контекста на процедурата при прекомерен дефицит (ОВ L 198, 30.7.2010 г., стр. 1).

[40] Член 12, параграф 1 от Регламент (ЕО) № 479/2009.

[9999] Посещението за провеждане на разговори и методологическото посещение са проведени в същия ден.

[8888] По време на посещението се е състояла съвместна среща с ирландския НСИ.

[7777] Посещение за провеждане на разговори "нагоре по веригата".

[6666] Стандартно посещение за провеждане на разговори с йерархичен елемент.

[41] COM(2011) 211 окончателен.

[42] COM(2012) 167 окончателен от 17 април 2012 г. "Предложение за Регламент на Европейския парламент и на Съвета за изменение на Регламент (EО) № 223/2009 относно европейската статистика".

[43] Вж. заключенията на Съвета от 20 юни 2011 г. относно съобщението на Комисията "Към стабилно управление на качеството на европейската статистика"; http://www.consilium.europa.eu/uedocs/cms_data/docs/pressdata/en/ecofin/122932.pdf

[44] Член 1 и член 11, параграф 1.

[45] Раздел 2.1.4 от доклада от 21 октомври 2010 г., одобрен от Европейския съвет от 28 и 29 октомври 2010 г.

[46] Вж. предложения нов член 11, параграф 3.

[47] Процедурата при прекомерен дефицит (ПДД) понастоящем е единствената област, в която такъв механизъм съществува.

[48] Препоръка № 10 от годишния доклад на ESGAB за 2010 г.

[49] Препоръка № 8 от годишния доклад на ESGAB за 2011 г.

[50] В своята резолюция от 17 юни 2010 г. (P7_TA(2010)0230) относно качеството на статистическите данни в Съюза и засилване на правомощията за извършване на одит от страна на Комисията (Евростат), Европейският парламент призовава Комисията и Съвета "да осигурят по-тясното участие на Европейския консултативен съвет за статистическо управление като независим консултативен орган; той може да оказва помощ на Комисията (Евростат) по време на нейните посещения в държавите членки" (OВ C 236E, 12.8.2011 г., стр. 76).

[51] В нормативните документи на ЕС програмата се нарича също "статистическата програма на Общността"или "статистическата програма на Съюза".

[52] Решение № 1578/2007/ЕО на Европейския парламент и на Съвета (по-нататък "решение за програмата за периода 2008—2012 г.").

[53] Регламент (ЕО) № 1166/2008 на Европейския парламент и на Съвета от 19 ноември 2008 година относно изследванията на структурата на земеделските стопанства и изследването на земеделските производствени методи и за отмяна на Регламент (ЕИО) № 571/88 на Съвета (текст от значение за ЕИП) (ОВ L 321, 1.12.2008 г., стр. 14).

[54] Решение № 1297/2008/ЕО на Европейския парламент и на Съвета от 16 декември 2008 година относно Програма за модернизиране на европейската статистика относно предприятията и търговията (MEETS) (текст от значение за ЕИП) (ОВ L 340, 19.12.2008 г., стр. 76).

[55] Пълният размер на разходите за изготвяне на европейската статистика не е известен (вж. точка 95).

[56] Член 21, параграф 1 от Правилата за прилагане на Финансовия регламент.

[57] COM(2010) 346 окончателен от 30 юни 2010 г.

[58] COM(2010) 2020 окончателен от 3 март 2010 г.

[59] COM(2009) 404 окончателен от 10 август 2009 г.

[60] За пръв път продуктите или услугите се свързват с многогодишната програма в годишната статистическа работна програма за 2011 г. Тъй като програмата за 2008—2012 г. обаче не е актуализирана в светлината на последните събития, подобни връзки се осъществяват трудно. В резултат на това в много случаи се прави препратка към "общите цели" на многогодишната програма или към приложение на многогодишната програма, което говори за "по-добро регулиране" с много общи формулировки.

[61] Член 3, буква б).

[62] През 2011 г. са подписани 172 споразумения за отпускане на безвъзмездна финансова помощ и 312 договора (през 2010 г. — 283 споразумения за отпускане на безвъзмездна финансова помощ и 320 договора ).

[63] Вж. раздел 4.2 от COM(2012) 42 окончателен от 8 февруари 2012 г. "Програма за опростяване на многогодишната финансова рамка (МФР) за периода 2014—2020 г.".

[64] През 2008 г. Комисарят, отговарящ за Евростат, информира Комисията за резултатите от 14 последващи проверки, извършени от Евростат през 2005 и 2006 г. по отношение на 11 НСИ и трима други бенефициенти на безвъзмездна финансова помощ. От общо 14 милиона евро, обхванати от тези проверки, допустимостта на разходи в размер на 6,6 милиона евро (47,14 %) е поставена под въпрос от Евростат. За да се уредят тези случаи, като се вземат предвид постигнатите резултати и предоставените продукти и услуги, са наложени фиксирани корекции в размер на 1,3 милиона евро.

[65] От 2009 г. насам осем бенефициента са били обхванати временно от засилени предварителни проверки на по-голямата част от заявленията им за плащане.

[66] В периода 2009—2011 г. 11 заявления са попаднали в обхвата на засилените проверки, като всички датират от 2009 г.

[67] По отношение на статистическите услуги решението на Комисията от 23 юли 2003 г. за максимално възможно извършване на задачите от щатния персонал не е изпълнено напълно. Някои отдели на Евростат продължават да разчитат на външни услуги за управлението и събирането на данни.

[68] Като правило съфинансирането от бюджета на ЕС не е възможно за приноса на НСИ в изготвянето на европейска статистика, когато този принос се изисква от европейското законодателство в областта на статистиката.

[69] Изложен подробно в раздел 3.7. ("Баланс на разходите и ползите") от приложение I на програмата за 2008—2012 г.

[70] "Негативните приоритети" включват отмяна на съществуващи правни изисквания за изготвяне на статистика, прекратяване на доброволното събиране на данни въз основа на неформални споразумения между Евростат и НСИ и преразглеждане на някои области с цел опростяване.

[71] Становище относно проекта на Комисията за годишна статистическа програма за 2012 г. от 28 март 2011 г.

[72] COM(2011) 928 окончателен от 21 декември 2011 г. "Предложение за Регламент на Европейския парламент и на Съвета относно Европейската статистическа програма за периода 2013—2017 г." Липсва пояснение защо предложението е под формата на регламент, а на решение.

[73] Прилаганата понастоящем програма MEETS ще приключи на 31 декември 2013 г.

[74] Член 11, параграф 3 от предложението за регламент.

--------------------------------------------------

ПРИЛОЖЕНИЕ

ИЗПЪЛНЕНИЕ НА МЕРКИТЕ ЗА УСЪВЪРШЕНСТВАНЕ, ПРЕПОРЪЧАНИ СЛЕД ПАРТНЬОРСКИТЕ ПРОВЕРКИ (СЪСТОЯНИЕ КЪМ МАРТ 2011 Г.)

Източник: Годишен доклад на ESGAB за 2011 г.

Принцип | Брой мерки за усъвършенстване, препоръчани от партньорските проверки | | Брой незавършени мерки за усъвършенстване, препоръчани от партньорските проверки (към март 2011 г.) | | | |

Общо | Завършени | | Допълнителен напредък извън НСИ | Не е планирана допълнителна дейност | Изпълнява се, крайният срок не е настъпил | Закъснения в НСИ | Изпълнява се без конкретен срок | Включена в нова мярка | Общо | | Нови мерки (определени през 2011 г.) | Общо незавършени мерки |

| Фев. 2008 г. | Май 2009 г. | Март 2010 г. | Март 2011 г. | | | | | | | (a) | (б) | | (в) | (б–а+в) |

1 | Професионална независимост | 34 | 1 | 9 | 4 | 7 | | 6 | 1 | 1 | 2 | 3 | 0 | 13 | | 0 | 13 |

2 | Мандат за събиране на данни | 25 | 1 | 8 | 2 | 3 | | 3 | 0 | 2 | 0 | 6 | 0 | 11 | | 0 | 11 |

3 | Адекватност на ресурсите | 48 | 1 | 18 | 12 | 2 | | 4 | 0 | 4 | 1 | 6 | 0 | 15 | | 0 | 15 |

4 | Ангажимент за осигуряване на качеството | 103 | 1 | 28 | 8 | 13 | | 3 | 1 | 22 | 12 | 12 | 3 | 53 | | 4 | 54 |

5 | Статистическа тайна | 43 | 2 | 19 | 4 | 6 | | 0 | 1 | 2 | 1 | 8 | 0 | 12 | | 0 | 12 |

6 | Безпристрастност и обективност | 46 | 2 | 16 | 9 | 6 | | 1 | 0 | 2 | 3 | 7 | 0 | 13 | | 0 | 13 |

7 | Обоснована методология | 46 | 3 | 15 | 6 | 5 | | 1 | 0 | 4 | 2 | 9 | 1 | 17 | | 1 | 17 |

8 | Подходящи статистически процедури | 40 | 2 | 10 | 6 | 4 | | 0 | 0 | 11 | 1 | 6 | 0 | 18 | | 0 | 18 |

9 | Умерена натовареност на респондентите | 54 | 0 | 16 | 6 | 3 | | 3 | 0 | 7 | 1 | 17 | 1 | 29 | | 1 | 29 |

10 | Ефективност на разходите | 48 | 0 | 16 | 7 | 6 | | 3 | 0 | 7 | 3 | 6 | 0 | 19 | | 1 | 20 |

11 | Приложимост. | 27 | 1 | 11 | 7 | 4 | | 0 | 0 | 2 | 0 | 2 | 0 | 4 | | 0 | 4 |

12 | Точност и надеждност | 35 | 1 | 7 | 7 | 4 | | 0 | 0 | 4 | 3 | 7 | 2 | 16 | | 1 | 15 |

13 | Навременност и точност на представяне | 14 | 0 | 5 | 2 | 3 | | 1 | 0 | 0 | 0 | 3 | 0 | 4 | | 1 | 5 |

14 | Съгласуваност и сравнимост | 33 | 1 | 9 | 4 | 4 | | 1 | 1 | 3 | 2 | 7 | 1 | 15 | | 2 | 16 |

15 | Достъпност и яснота | 81 | 2 | 29 | 10 | 6 | | 1 | 0 | 9 | 4 | 17 | 3 | 34 | | 2 | 33 |

| | | | | | | | | | | | | | | | | |

| ОБЩО | 677 | 18 | 216 | 94 | 76 | | 27 | 4 | 80 | 35 | 116 | 11 | 273 | | 13 | 275 |

| % | 100 % | 3 % | 32 % | 14 % | 11 % | | 4 % | 1 % | 12 % | 5 % | 17 % | 2 % | 40 % | | | |

| | | | | | | | | | | | | | | | | |

--------------------------------------------------